SL
C 204/4
Uradni list Evropske unije
12.6.2023
Zanesljiva ureditev, ki zagotavlja varnost in učinkovitost centralnega kliringa v Uniji, je za Eurosistem kot centralno banko izdajateljico ključna.
Motnje pri posamezni CNS, ki ima znaten obseg poslov, denominiranih v eurih, bi lahko negativno vplivale na likvidnostni položaj kreditnih institucij v euroobmočju in povzročile motnje delovanja plačilnih sistemov, kar bi pomenilo tveganje za učinkovito transmisijo denarne politike in nazadnje vplivalo na uresničevanje poglavitnega cilja Eurosistema, da ohranja stabilnost cen (3).
Močan sistem centralnega kliringa v Uniji je pomemben tudi za enotni mehanizem nadzora (EMN), in sicer zaradi obsega izpostavljenosti kreditnih institucij pod nadzorom EMN do CNS iz EU.
Posebne pripombe
1.
Okrepitev sodelovanja med organi ECB podpira predlagano okrepitev sodelovanja med organi na ravni Unije in večjo vlogo Evropskega organa za vrednostne papirje in trge (ESMA) pri spodbujanju konvergence nadzora, zlasti z glasovanjem in izdajanjem mnenj o nadzornih zadevah ter usklajevanjem v kriznih razmerah.
ECB meni, da je to korak v pravo smer, s katerim se krepi nadzor nad centralnim kliringom na ravni Unije, saj se zmogljivosti kliringa v Uniji in s tem povezana tveganja s čezmejno razsežnostjo povečujejo.
Zaradi pomembnosti in kompleksnosti CNS iz EU, ki se bo z uvedbo zahteve glede aktivnega računa po pričakovanjih še povečala, ter povezanosti CNS s pomembnimi kreditnimi institucijami kot njihovimi klirinškimi člani je potreben strožji nadzor na ravni Unije, treba pa bi bilo obvladovati tudi morebitno prelivanje sistemskega tveganja v več držav članic.
1.1
Kolegiji
1.1.1 Stalna vključenost kolegija: mnenja in postopek letnega pregleda Okvir kolegijev, ki je bil vzpostavljen v skladu z Uredbo (EU) št.
648/2012 Evropskega parlamenta in Sveta (4) (v nadaljnjem besedilu: uredba EMIR), se je izkazal kot učinkovit način za obravnavanje konkretnih izzivov centralnega kliringa, ki izhajajo iz izrazitih posledic CNS za tveganja prek meja in med sektorji.
Kolegiji organom iz različnih jurisdikcij ter z različnimi pooblastili omogočajo izmenjavo informacij, zagotavljanje prispevkov in izražanje pomislekov glede pristopov k upravljanju tveganj in obsega storitev CNS iz EU.
Kolegiji zdaj izdajajo mnenja med drugim o izdaji dovoljenj CNS, razširitvi dejavnosti in storitev CNS ter pomembnih spremembah modelov.
Odzivi CNS z vidika upravljanja tveganj na razvoj dogodkov na trgu in tveganj pa se trenutno v okviru formalnih postopkov kolegijev ne pregledujejo, razen če ti ukrepi CNS pomenijo bistveno spremembo dejavnosti ali modelov tveganja.
ECB z vidika okrepitve stalne vključenosti kolegija v celoti podpira predlog Komisije, da pristojni organ vsake CNS kolegiju vsaj enkrat letno predloži celovito poročilo s pregledom usklajenosti CNS z določbami uredbe EMIR in oceno tveganj, ki jim je CNS izpostavljena (5).
ECB pozdravlja predlog Komisije, da se kolegij zadolži za izdajo dodatnih mnenj o ključnih nadzornih odločitvah, na primer v zvezi s poročili o pregledu in oceni CNS, zahtevami po kritju in morebitnimi odvzemi dovoljenj (6).
(3) Glej splošne pripombe iz Mnenja Evropske centralne banke CON/2017/39 z dne 4. oktobra 2017 o predlogu uredbe Evropskega parlamenta in Sveta o spremembi Uredbe (EU) št.
1095/2010 o ustanovitvi evropskega nadzornega organa (Evropski organ za vrednostne papirje in trge) in o spremembi Uredbe (EU) št.
648/2012 v zvezi s postopki in organi, ki sodelujejo pri izdaji dovoljenja CNS, in zahtevami za priznanje CNS iz tretjih držav (UL C 385, 15.11.2017, str. 3).
Vsa mnenja ECB so dostopna na spletišču EUR-Lex.
(4) Uredba (EU) št.
648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (UL L 201, 27.7.2012, str. 1).
(5) Glej člen 1, točka 16(b), predlagane uredbe.
(6) Glej člen 1, točka 12, predlagane uredbe, s katero se v uredbo EMIR vstavlja nov člen 17b(1), točka (b).